赵光逢
郊庙歌辞。梁郊祀乐章。庆和
就阳位，升圆丘。佩双玉，御大裘。
膺天命，拥神休。万灵感，百禄遒。
秉黄钺，建朱旗。震八表，清二仪。
帝业显，王道夷。受景命，启皇基。
开九门，怀百神。通肸蚃，接氤氲。
明粢荐，广乐陈。奠嘉璧，燎芳薪。
膺宝图，执左契。德应天，圣飨帝。
荐表衷，荷灵惠。寿万年，祚百世。
惟德动天，有感必通。秉兹一德，禋于六宗。
钦夤宝命，恭肃礼容。来顾来享，永穆皇风。
天惟佑德，辟乃奉天。交感斯在，昭事罔愆。
岁功已就，王道无偏。于焉报本，是用告虔。